Lukács Helga-Erika

*Itt velem*

Tudod, a fura az egészben,

ebben a nagy összevisszaságban,

hogy nem vagy itt mellettem.

Nem talállak a szobámban,

nem ülhetsz most előttem

nem szorítod két kezem,

csak sóhajod hallom szűntelen,

mikor a hajnali telefonra felelek.

És ha feledni véllek esetleg,

akkor sem tudhatlak teljesen.

A talpam alatt ropogó homokban

megannyi suttogásod visszacseng,

a kavicsok közt eltűnő aprókat

szösszenő zöldbarna gyíkok,

a lábujjaim közt megbúvó hangya,

az eltévedt sirály, kinek tenger gyanánt

a Maros vágtató habhada dukált,

mind-mind románcunk memoárjának

valamennyi emlékfoszlánya.

Két karod helyett harmatos szellő

táncol körül most s nevetgél:

Úgy vagy most távol, hogy

közelebb nem is lehetnél.

*Marosvásárhely, 2020. április 6.*

*Züllött kis románc*

Számon a csokifolt mindig ott marad,

amikor egyedül édesítem napjaimat.

Persze, ha te is kérnél, kaphatnál

belőlem. Sosem voltál túl nagy falat.

Mindig volt a délutánban valami poros,

egy lábon reszkető csalódni vágyódás,

még nem sejtetted, de már megtörtént

az elválás a múlt éjszakai hold alatt.

Ma ugyanúgy hoztad ágyba a kávémat,

éppúgy két tejjel, csaknem édesen, és

én ugyanazzal a tekintettel köszöntem

meg neked, bár ezúttal mosolymentesen.

És volna itt még valami: ha kérhetem,

az ajtót lassan, csendesen hajtsd be,

hadd ne kelljen a szomszédnak ma is

boldogságom határait tágabbra hazudni.

*Marosvásárhely, 2020. április 9.*